కొండపై నిండుగా కొలువైన దేవుడు ..
కొండపై నిండుగా కొలువైన దేవుడు
Thu, Aug 14, 2014, 09:40 PM
పూర్వం రాజులు కొండ ప్రదేశాలను తమ రక్షణ కేంద్రాలుగా ... నివాస స్థానాలుగా చేసుకుని అక్కడి నుంచే పరిపాలన కొనసాగించేవారు. శత్రువులు దాడి చేయడానికి వస్తుంటే దూరం నుంచే పసిగట్టడానికీ, తమ సైన్యాన్ని అప్రమత్తం చేసి వాళ్లను ఎదుర్కోవడానికి కొండలపై కోటలు నిర్మించేవారు. అదే సమయంలో తాము అనునిత్యం దర్శించుకోవడానికి ఆలయాలను కూడా నిర్మింపజేసుకునేవారు. కోటలో భాగంగా నిర్మించబడిన ఈ ఆలయాలు ఆనాటి రాజుల భక్తి శ్రద్ధలకు నిదర్శనంగా కనిపిస్తూ వుంటాయి.
రాజులు ... రాజ్యాలు పోయాక అక్కడి గ్రామస్తులు ఆ దైవాలను దర్శిస్తూ ... సేవిస్తూ వస్తున్నారు. అలా కొండపై కోటతో సమానమైన చరిత్రను కలిగివున్న ఆలయాలలో ఒకటిగా 'అనంతగిరి' లోని రామాలయం దర్శనమిస్తూ వుంటుంది. నల్గొండ జిల్లా కోదాడ మండల పరిధిలో ఈ కొండ కనిపిస్తూ వుంటుంది. శ్రీకృష్ణదేవరాయల కాలంలో ఒక సామంత రాజు ఇక్కడి కొండపై కోటను నిర్మించినట్టు చెబుతారు. కృష్ణదేవరాయలు తన విజయయాత్రలో భాగంగా ఈ కోటను కూడా దర్శించాడని అంటారు.
ఇప్పటికీ ఇక్కడి కొండపై ఆనాటి రాజమందిరాల ఆనవాళ్లు శిధిలావస్థలో కనిపిస్తూ వుంటాయి. అలనాటి రామాలయం మాత్రం భక్తుల కారణంగా నేటికీ నిత్య ధూప దీప నైవేద్యాలతో వెలుగొందుతూ వుంది. ఇక్కడి రాముడి విగ్రహాన్ని చూసిన వాళ్లు, జగన్మోహనాకారం అంటే ఇదేనేమోనని అనుకోకుండా ఉండలేరు. అంతటి సౌందర్యం ఆయనలో ఉట్టిపడుతూ వుంటుంది. గర్భాలయంలో సీతారామలక్ష్మణులు కొలువై వుండగా, వారికి ఎదురుగా హనుమంతుడు దర్శనమిస్తూ వుంటాడు.
శ్రీరామనవమి సందర్భంగా జరిగే కల్యాణోత్సవంలో భక్తులు పెద్దసంఖ్యలో పాల్గొంటూ వుంటారు. కొండపై నున్న కోదండరాముడే తమని కాపాడుతూ ఉంటాడని భావిస్తూ, ఆయన అభయాన్ని తీసుకుంటూ వుంటారు. చారిత్రక పరమైన నేపథ్యం గల ఈ ఆలయాన్ని దర్శించడం వలన అనిర్వచనీయమైన అనుభూతి కలుగుతుందని చెప్పడంలో ఎలాంటి సందేహం లేదు.
kondapai nindugaa koluvaina devudu ..
kondapai nindugaa koluvaina devudu
Thu, Aug 14, 2014, 09:40 PM
puurvam rajulu konda pradesaalanu tama rakshana kendraalugaa ... nivasa sthaanaalugaa chesukuni akkadi nunche paripaalana konasaginchevaru. satruvulu daadi cheyadaaniki vastunte dooram nunche pasigattadaanikii, tama sainyaanni apramattam chesi vaallanu edurkovadaaniki kondalapai kotalu nirminchevaaru. adhe samayamlo taamu anunityam darsinchukovadaaniki aalayaalanu kuudaa nirmimpajesukunevara. kotalo bhagamga nirminchabadina ee aalayaalu aanaati rajula bhakti shraddhalaku nidarsanamgaa kanipistuu vuntaayi.
rajulu ... raajyaalu poyaka akkadi graamastulu aa daivaalanu darsistuu ... sevistuu vastunnaaru. alaa kondapai kotatho samaanamaina charitranu kaligivunna aalayaalalo okatigaa 'anantagiri' loni ramalayam darsanamistuu vuntundi. nalgonda jilla kodada mandala paridhilo ee konda kanipistuu vuntundi. srikrushnadevaraayala kaalamlo oka saamanta raju ikkadi kondapai kotanu nirminchinattu chebutaaru. krishnadevaraayalu tana vijayayatralo bhagamga ee kotanu kuudaa darsinchaadani antaaru.
ippatikee ikkadi kondapai aanaati rajamandirala aanavaallu sidhilaavasthalo kanipistuu vuntaayi. alanati ramalayam maatram bhaktula kaaranamgaa netiki nitya dhupa deepa naivedyaalato velugondutuu vundi. ikkadi ramudi vigrahaanni chusina vaallu, jaganmohanakaram ante idenemonani anukokunda undaleru. antati soundaryam aayanalo uttipadutuu vuntundi. garbhaalayamlo seetaaraamalakshmanulu koluvai vundagaa, vaariki edurugaa hanumantudu darsanamistuu vuntaadu.
sriramanavami sandarbhamgaa jarige kalyanotsavamlo bhaktulu peddasankhyalo palgontu vuntaaru. kondapai nunna kodandaramude tamani kaapaadutuu untaadani bhaavistuu, aayana abhayanni teesukuntu vuntaaru. chaaritraka paramaina nepathyam gala ee aalayaanni darsinchadam valana anirvachaneeyamaina anubhooti kalugutundani cheppadamlo elanti sandeham ledu.